**PASLAUGŲ SUTARTIS**

202\_ m. \_\_\_\_\_\_\_\_\_\_\_\_\_ d.

**Uždaroji akcinė bendrovė „Vilniaus vystymo kompanija“** (toliau – **Užsakovas**), atstovaujama generalinės direktorės Lauros Joffės veikiančio(s) pagal bendrovės įstatus,

ir

**UAB „Projektai ir co“** (toliau – **Paslaugų teikėjas**), atstovaujama direktoriaus Justino Laurinavičiaus, veikiančio pagal bendrovės įstatus,

Užsakovas ir Paslaugų teikėjas kiekvienas atskirai toliau vadinamas Šalimi, o kartu – Šalimis, vadovaudamiesi Šalių 2023-10-02 preliminariąja sutartimi Nr. 2023-Ū-117, sudarė šią paslaugų sutartį (toliau – Sutartis) ir susitarė:

**1. Sutarties dalykas**

Šia Sutartimi Paslaugų teikėjas įsipareigoja tinkamai, kokybiškai ir laiku Užsakovui teikti žemės sklypų/teritorijų topografinių ir inžinerinių tinklų planų parengimo, medžių nužymėjimo plane paslaugas (toliau – Paslaugos). Reikalavimai Paslaugoms ir jų teikimo terminas nurodyti Kvietime teikti pasiūlymus atnaujintame paslaugų tiekėjų varžymesi pagal 2023-10-02 Preliminariąją sutartį Nr. 2023-Ū-117 dėl Paslaugų, ir techninėje specifikacijoje (Sutarties 1 priedas).

**2. Kaina ir atsiskaitymo sąlygos**

* 1. Pradinės Sutarties vertė yra 2 070,00 *(*du tūkstančiai septyniasdešimt eurų ir 00 ct*) Eur* be pridėtinės vertės mokesčio (toliau – PVM). Sutarties kaina yra 2 504,70 *(*du tūkstančiai penki šimtai keturi eurai ir 70 centų*)* Eur su PVM. Į Sutarties kainą yra įskaičiuoti visi mokesčiai ir visos Paslaugų teikėjo išlaidos, apimančios viską, ko reikia visiškam ir tinkamam Sutarties vykdymui (įskaitant sąskaitų faktūrų pateikimo Sutarties 2.5.3 punkte numatytomis priemonėmis išlaidas).

2.2. Vadovaujantis Metodika, Sutarties vykdymui bus taikoma fiksuotos kainos kainodaros būdas. Jei Paslaugų kaina buvo peržiūrėta pagal Sutartyje nurodytas kainos peržiūros sąlygas, atitinkamai patikslinama (didėja arba mažėja) pradinės Sutarties vertė.

2.3. Avansinis mokėjimas nebus atliekamas.

2.4. Šalys susitaria, kad Paslaugų teikėjo pateikiamos sąskaitos faktūros apmokamos ne vėliau kaip per 30 (trisdešimt) kalendorinių dienų nuo mokėjimo dokumentų pateikimo dienos, kai įvykdomos sąlygos, numatytos Sutarties 2.5 punkte ir atitinkamai Užsakovas gauna mokėjimo dokumentus.

2.5. Už Paslaugas Paslaugų teikėjui apmokama tik po to, kai įvykdytos visos šios sąlygos:

2.5.1. Paslaugų teikėjas tinkamai suteikė Paslaugas;

2.5.2. Užsakovas ir Paslaugų teikėjas pasirašė Paslaugų perdavimo-priėmimo aktą ir Užsakovas neturėjo pastabų dėl suteiktų Paslaugų kokybės ir kiekio;

2.5.3. Paslaugų teikėjas Paslaugų perdavimo-priėmimo akto pagrindu pateikė Užsakovui sąskaitą faktūrą. Vykdant Sutartį sąskaitos faktūros priimamos ir apdorojamos vadovaujantis Lietuvos Respublikos finansinės apskaitos įstatymo 6 straipsnio 4 dalimi, išskyrus Lietuvos Respublikos viešųjų pirkimų įstatymo 22 straipsnio 12 dalyje nustatytus atvejus. Elektroninės sąskaitos faktūros, atitinkančios Europos elektroninių sąskaitų faktūrų standartą, teikiamos Paslaugų teikėjo pasirinktomis priemonėmis. Europos elektroninių sąskaitų faktūrų standarto neatitinkančios elektroninės sąskaitos faktūros gali būti teikiamos tik naudojantis informacinės sistemos „E. sąskaita“ priemonėmis. Išlaidas, susijusias su valstybės įmonei Registrų centrui mokėtinais mokesčiais už sąskaitos faktūros pateikimą informacinės sistemos priemonėmis apmoka Paslaugų teikėjas. Elektroninė sąskaita faktūra suprantama kaip sąskaita faktūra, išrašyta, perduota ir gauta tokiu elektroniniu formatu, kuris sudaro galimybę ją apdoroti automatiniu ir elektroniniu būdu.

2.6. Visi mokėjimai vykdomi eurais bankiniu pavedimu į Sutartyje ar sąskaitoje faktūroje nurodytą Paslaugų teikėjo banko sąskaitą. Esant bet kokiems banko sąskaitų neatitikimams ar klaidoms, Užsakovas turi teisę pareikalauti Paslaugų teikėjo padengti dėl to turėtas papildomas išlaidas.

2.7. Šalys susitaria taikyti tokią Užsakovo mokėjimų, atliekamų pagal šią Sutartį, įskaitymo tvarką:

2.7.1. pirmąja eile yra įskaitomi Paslaugų teikėjo reikalavimai, susiję su mokėjimo prievolių už pagal šią Sutartį suteiktas Paslaugas įvykdymu;

2.7.2. antrąja eile yra įskaitomi Paslaugų teikėjo reikalavimai, susiję su netesybų arba nuostolių pagal šią Sutartį atlyginimu;

2.7.3. trečiąja eile yra įskaitomos kitos Užsakovo Paslaugų teikėjui mokėtinos sumos (jei tokių yra).

2.8. Jei Paslaugų teikėjui pagal šią Sutartį yra priskaičiuotos netesybos, Užsakovo už Paslaugas mokėtina suma mažinama priskaičiuotų netesybų suma. Užsakovas turi teisę priskaičiuotas netesybas išskaičiuoti iš bet kokių Paslaugų teikėjui atliekamų mokėjimų teisės aktų nustatyta tvarka pranešant apie tokių netesybų taikymą.

2.9. Jeigu Sutarties vykdymo metu pasikeičia PVM mokėjimą reglamentuojantys teisės aktai, darantys tiesioginę įtaką Paslaugų teikėjo teikiamų Paslaugų Sutartyje nurodytai kainai, Sutartyje nurodyta Sutarties kaina perskaičiuojama ją atitinkamai didinant arba mažinant. Perskaičiavimas įforminamas Sutarties pakeitimu, kuris tampa neatskiriama Sutarties dalimi. Perskaičiuota Sutarties kaina taikoma už tą Paslaugų dalį, už kurią sąskaita faktūra išrašoma galiojant naujam PVM. Jeigu Sutarties kainos perskaičiavimą dėl pasikeitusio (padidėjusio ar sumažėjusio) PVM inicijuoja Paslaugų teikėjas, jis turi raštu kreiptis į Užsakovą ir pateikti konkrečius skaičiavimus dėl pasikeitusio PVM įtakos Sutarties kainai. Užsakovas taip pat turi teisę inicijuoti Sutarties kainos perskaičiavimą dėl pasikeitusio PVM.

**3. Šalių teisės ir pareigos**

3.1. Paslaugų teikėjas įsipareigoja:

3.1.1. tinkamai, kokybiškai ir laiku teikti Paslaugas, atitinkančias Sutartyje, techninėje specifikacijoje ir teisės aktuose atitinkamoms Paslaugoms nustatytus reikalavimus;

3.1.2. tinkamai vykdyti įsipareigojimus, numatytus Sutartyje ir techninėje specifikacijoje, įskaitant ir Užsakovo nustatytų Paslaugų teikimo trūkumų ištaisymą savo sąskaita per Užsakovo nurodytą terminą;

3.1.3. Paslaugas teikti savo rizika bei sąskaita kaip įmanoma rūpestingai bei efektyviai, įskaitant, bet neapsiribojant, pagal geriausius visuotinai pripažįstamus profesinius, techninius standartus ir praktiką, panaudodamas visus turimus ar reikiamus įgūdžius, žinias ir išteklius;

3.1.3. teikdamas Paslaugas veikti sąžiningai ir protingai, kad tai labiausiai atitiktų Užsakovo interesus, vadovautis Užsakovo teikiamomis pastabomis, atsižvelgti į keliamus kokybės ir kitus techninius reikalavimus, nedelsdamas raštu pranešti Užsakovui apie bet kokius nukrypimus nuo Sutarties sąlygų ir imtis neatidėliotinų priemonių jiems pašalinti;

3.1.4. bendradarbiauti su Užsakovu ir neatlygintinai konsultuoti jį visais su Sutarties vykdymu ir įgyvendinimu susijusiais klausimais;

3.1.5. nedelsiant, bet ne vėliau nei per 1 (vieną) darbo dieną nuo tokių aplinkybių atsiradimo (paaiškėjimo) momento, raštu informuoti Užsakovą apie bet kurias aplinkybes, kurios trukdo ir (ar) gali sutrukdyti Paslaugų teikėjui vykdyti sutartinius įsipareigojimus Sutartyje nustatytais terminais bei tvarka. Toks pranešimas nepanaikina Užsakovo teisės skaičiuoti netesybas pagal Sutartį ir (ar) reikalauti atlyginti kitus nuotolius, jeigu Paslaugos nebūtų suteiktos laiku;

3.1.6. vykdyti Užsakovo nurodymus, susijusius su Sutarties vykdymu ir, jeigu Paslaugų teikėjas mano, kad Užsakovo nurodymai viršija Sutarties reikalavimus, raštiškai pranešti apie tai Užsakovui ne vėliau kaip per 1 (vieną) darbo dieną nuo tokio nurodymo gavimo dienos;

3.1.7. Užsakovo reikalavimu, per Užsakovo nurodytą terminą pateikti Užsakovui visą informaciją (dokumentus ir (ar) ataskaitą) apie Sutarties vykdymo eigą (Paslaugų teikimą);

3.1.8. užtikrinti, kad Sutartį vykdys tik teisę verstis atitinkama veikla turintys asmenys, įskaitant ir pasitelkiamą (-us) subtiekėją (-us) (jeigu pasitelkiamas), neatsižvelgiant į tai, ar Paslaugų teikėjo kvalifikacija dėl teisės verstis atitinkama veikla viešojo Paslaugų pirkimo metu buvo tikrinama arba tikrinama ne visa apimtimi;

3.1.9. savo sąskaita apsaugoti Užsakovą nuo bet kokių pretenzijų ar nuostolių, atsirandančių dėl Paslaugų teikėjo ar asmenų, už kuriuos atsako Paslaugų teikėjas, veiksmų ar aplaidumo vykdant Sutartį bei atlyginti dėl šių veiksmų padarytus nuostolius Užsakovui ir (ar) tretiesiems asmenims, tame tarpe ir dėl bet kokių teisės aktų pažeidimo ar bet kokių kitų asmenų teisių pažeidimo;

3.1.10. užtikrinti saugos darbe, priešgaisrinės saugos, aplinkos apsaugos bei kitų teisės aktų nustatytų reikalavimų, taikomų teikiant Paslaugas, laikymąsi;

3.1.11. Užsakovui raštu paprašius, ne vėliau kaip per 3 (tris) darbo dienas nuo prašymo gavimo dienos arba Užsakovo nurodytu kitu protingu terminu grąžinti visus iš Užsakovo gautus Sutarčiai vykdyti reikalingus dokumentus;

3.1.12. nenaudoti Užsakovo prekės ženklų ar pavadinimo jokioje reklamoje, leidiniuose ar kt. be išankstinio raštiško Užsakovo sutikimo;

3.1.13. užtikrinti iš Užsakovo Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą.

3.2. Paslaugų teikėjas įsipareigoja tinkamai vykdyti kitus įsipareigojimus, numatytus Sutartyje, techninėje specifikacijoje ir Lietuvos Respublikoje galiojančiuose teisės aktuose.

3.3. Paslaugų teikėjas turi teisę:

3.3.1. reikalauti, kad Užsakovas priimtų tinkamai suteiktas Paslaugas, atitinkančias Sutarties, techninės specifikacijos, taip pat Paslaugų teikimui taikomų teisės aktų nustatytus reikalavimus, bei sumokėtų už jas Sutartyje nustatytomis sąlygomis ir tvarka;

3.3.2. reikalauti, kad Užsakovas tinkamai ir laiku vykdytų kitus įsipareigojimus, nurodytus Sutartyje ir Lietuvos Respublikoje galiojančiuose teisės aktuose;

3.3.3. prašyti, kad Užsakovas pateiktų turimus dokumentus ir (ar) kitą informaciją, kurie yra būtini Paslaugų teikėjo tinkamam Sutartimi prisiimtų įsipareigojimu įvykdymui.

3.4. Paslaugų teikėjas turi kitas teises, numatytas Sutartyje ir Lietuvos Respublikoje galiojančiuose teisės aktuose.

3.5. Užsakovas įsipareigoja:

3.5.1. priimti techninėje specifikacijoje nustatyta tvarka Paslaugų teikėjo suteiktas Paslaugas, atitinkančias Sutartyje, techninėje specifikacijoje ir Paslaugų teikimui taikomuose teisės aktuose nustatytus reikalavimus;

3.5.2. sumokėti Paslaugų teikėjui už priimtas Paslaugas Sutartyje nustatytomis sąlygomis ir tvarka;

3.5.3. bendradarbiauti su Paslaugų teikėju: laiku suteikti visą būtiną, Užsakovo turimą, išsamią ir teisingą informaciją ir reikalingus dokumentus bei priimti sprendimus, reikalingus tinkamai atlikti įsipareigojimus, numatytus Sutartyje; užtikrinti visokeriopą, operatyvų Užsakovo personalo bendradarbiavimą su Paslaugų teikėju, būtiną Sutarčiai tinkamai ir laiku įvykdyti.

3.6. Užsakovas įsipareigoja tinkamai vykdyti kitus įsipareigojimus, numatytus Sutartyje ir Lietuvos Respublikoje galiojančiuose teisės aktuose.

3.7. Užsakovas turi teisę:

3.7.1. reikalauti, kad Paslaugų teikėjas tinkamai ir laiku vykdytų įsipareigojimus, nurodytus Sutartyje, techninėje specifikacijoje bei Lietuvos Respublikoje galiojančiuose teisės aktuose;

3.7.2. tikrinti Paslaugų teikimo procesą tiek, kiek tai susiję su teikiamų Paslaugų kokybe, pareikšti Paslaugų teikėjui pastabas ir pasiūlymus dėl Paslaugų teikimo. Užsakovo pastebėti trūkumai fiksuojami raštu ir turi būti Paslaugų teikėjo sąskaita ištaisyti per Užsakovo nurodytą terminą;

3.7.3. neapmokėti sąskaitų faktūrų, jeigu Paslaugų teikėjas jas pateikia ne Sutarties 2.5.3 punkte numatytomis priemonėmis;

3.7.4. sustabdyti mokėjimus Paslaugų teikėjui, jeigu Paslaugų teikėjas nevykdo arba netinkamai vykdo bet kokius Sutartimi prisiimtus ar teisės aktuose numatytus įsipareigojimus, iki kol šie įsipareigojimai bus tinkamai įvykdyti;

3.7.5. prašyti, kad Paslaugų teikėjas pateiktų visus dokumentus / informaciją, numatytą Sutartyje ir (ar) techninėje specifikacijoje.

3.8. Užsakovas turi kitas teises, numatytas Sutartyje ir Lietuvos Respublikoje galiojančiuose teisės aktuose.

**4. Paslaugų teikimo ir priėmimo sąlygos ir tvarka**

* 1. Paslaugų teikimo rezultatas Užsakovui perduodamas Šalims pasirašant Paslaugų perdavimo–priėmimo aktą, kurį rengia ir Užsakovui teikia Paslaugų teikėjas.
  2. Paslaugų teikėjas, įvykdęs Sutartyje numatytus, turi kreiptis į Užsakovą dėl Paslaugų Užsakovui perdavimo ir Paslaugų perdavimo–priėmimo akto pasirašymo. Užsakovas įsipareigoja priimti tinkamai suteiktas Paslaugas, pasirašydamas Paslaugų perdavimo–priėmimo aktą ne vėliau kaip per 5 (penkias) darbo dienas nuo Paslaugų teikėjo kreipimosi dienos, arba per šį terminą nurodyti suteiktų Paslaugų trūkumus Paslaugų teikėjui.
  3. Jeigu Paslaugų teikimo ir (ar) perdavimo–priėmimo metu nustatoma, kad Paslaugos suteiktos netinkamai, Užsakovas turi teisę atsisakyti pasirašyti Paslaugų perdavimo–priėmimo aktą, raštu Paslaugų teikėjui nurodydamas suteiktų Paslaugų trūkumus (jei įmanoma, nurodydamas ir priemones, kurių Paslaugų teikėjas privalo imtis, kad Paslaugų kokybė atitiktų Sutarties ir (ar) techninės specifikacijos, ir (ar) teisės aktų reikalavimus ir Paslaugų perdavimo–priėmimo aktas būtų pasirašytas). Jeigu Užsakovas atsisako pasirašyti Paslaugų perdavimo–priėmimo aktą ir praneša Paslaugų teikėjui, kad Paslaugos ar kuri nors jų dalis neatitinka Sutarties ir (ar) techninės specifikacijos, ir (ar) teisės aktų reikalavimų, Paslaugų teikėjas privalo savo sąskaita pašalinti nurodytus Paslaugų trūkumus per Užsakovo nurodytą terminą.
  4. Paslaugų teikėjui nepašalinus Paslaugų trūkumų per Užsakovo nurodytą terminą, Užsakovas turi teisę vėliau perduodamų tokių Paslaugų nepriimti ir už jas nemokėti.
  5. Kartu su Paslaugų perdavimo–priėmimo aktu Paslaugų teikėjas turi pateikti Užsakovui visus dokumentus (dokumentai turi būti lietuvių kalba), kurie yra būtini teikiant Paslaugas sukurtų rezultatų naudojimui (jeigu taikoma).

**5. Patvirtinimai ir garantijos**

5.1. Kiekviena iš Šalių pareiškia ir garantuoja kitai Šaliai, kad:

5.1.1. Šalis yra teisėtai įsteigta ir teisėtai veikia pagal įsteigimo valstybės įstatymus;

5.1.2. Šalis turi visas teises, įgaliojimus ir patvirtinimus, reikalingus sudaryti ir vykdyti Sutartį, kuri sudaro galiojantį ir privalomą atitinkamos Šalies įsipareigojimą, vykdomą pagal jo sąlygas;

5.1.3. Šalis atliko visus reikalingus teisinius veiksmus, kad ši Sutartis būtų tinkamai sudaryta ir galiotų, ir turi visus teisės aktais numatytus leidimus, licencijas, darbuotojus, reikalingus Paslaugoms teikti ar gauti;

5.1.4. šios Sutarties sudarymas bei vykdymas nepažeidžia (i) atitinkamos Šalies įstatų, veiklos dokumentų; (ii) jai taikomų įstatymų ir kitų teisės aktų; (iii) teismo ar kitų valstybės institucijų sprendimų, aktų ar kitų dokumentų, privalomų atitinkamai Šaliai; (iv) atitinkamos Šalies sudarytų sutarčių ar trečiųjų asmenų atžvilgiu prisiimtų vienašalių įsipareigojimų; (v) atitinkamos Šalies kreditorių teisių.

5.2. Paslaugų teikėjas papildomai patvirtina ir garantuoja, kad visa informacija (įskaitant informaciją apie atitikimą kvalifikacijos reikalavimams), dokumentai ir (ar) nurodymai, kuriuos Paslaugų teikėjas pateikė dalyvaudamas atnaujintame tiekėjų varžymesi dėl Paslaugų ir Sutarties sudarymo metu, ir (ar) pateiks Sutarties vykdymo metu yra tikri, teisingi ir neprieštarauja teisės aktų reikalavimams.

**6. Atsakomybė**

6.1. Jei Paslaugų teikėjas vėluoja suteikti Paslaugas Sutartyje ir (ar) jos prieduose nustatytais terminais, jis Užsakovui moka 0,02 % (dviejų šimtųjų procento) dydžio delspinigius nuo vėluojamų suteikti Paslaugų kainos (Eur be PVM) už kiekvieną termino praleidimo dieną.

6.2. Jei Paslaugų teikėjas vėluoja pašalinti suteiktų Paslaugų trūkumus, jis Užsakovui moka 0,02 % (dviejų šimtųjų procento) dydžio delspinigius nuo trūkumų turinčių Paslaugų kainos (Eur be PVM) už kiekvieną termino praleidimo dieną.

6.3. Užsakovas, nesant apmokėjimo sulaikymo pagrindų, nesumokėjęs Paslaugų teikėjui už suteiktas ir priimtas Paslaugas per Sutartyje nurodytą terminą, Paslaugų teikėjui moka 0,02 % (dviejų šimtųjų procento) nuo laiku nesumokėtos sumos (Eur be PVM) dydžio delspinigius už kiekvieną uždelstą dieną.

6.4. Šalis, nevykdanti ar netinkamai vykdanti Sutartį, privalo atlyginti kitai Šaliai visus dėl to padarytus nuostolius.

6.5. Jei Paslaugų teikėjas, vykdydamas Sutartį, nesilaiko galiojančių teisės aktų reikalavimų arba nevykdo ar netinkamai vykdo šioje Sutartyje numatytus įsipareigojimus ir dėl to bet kuris trečiasis asmuo (kompetentingos įgaliotos valstybinės institucijos ar organizacijos ir pan.) pritaiko baudas ar kitas sankcijas Užsakovui, ir (ar) Užsakovas patiria nuostolių, Paslaugų teikėjas įsipareigoja atlyginti Užsakovui visus jo dėl to patirtus nuostolius.

6.6. Paslaugų teikėjas visais atvejais atsako už Paslaugų teikimo metu jo pasitelktų asmenų padarytus nuostolius ar žalą, nepriklausomai nuo to, ar tokie nuostoliai ar žala būtų padaryta Užsakovui, jo darbuotojams ar bet kokiems tretiesiems asmenims ir (ar) jų turtui.

**7. Sutarties galiojimas, keitimas, stabdymas**

7.1. Sutartis įsigalioja nuo tada, kai ją pasirašo abi Šalys, ir galioja iki visiško sutartinių įsipareigojimų įvykdymo arba iki Sutarties pasibaigimo kitais joje ir (ar) teisės aktuose nustatytais atvejais.

7.2. Sutarties sąlygos Sutarties galiojimo laikotarpiu negali būti keičiamos, išskyrus tokias Sutarties sąlygas, kurių keitimas numatytas Sutartyje ir (ar) yra galimas vadovaujantis Lietuvos Respublikos viešųjų pirkimų įstatymu. Sutarties keitimas galioja tik tuo atveju, jeigu jis yra sudaromas rašytiniu Šalių susitarimu. Šalių susitarimai dėl Sutarties keitimo tampa neatskiriama Sutarties dalimi.

7.3. Sutarties sąlygų keitimu nebus laikomi techninio pobūdžio Sutarties pakeitimai (pavyzdžiui, Šalių rekvizitai, klaidos) bei atskirų Sutarties vykdymo sąlygų koregavimas joje numatytomis aplinkybėmis.

7.4. Šalis, inicijuojanti Sutarties pakeitimą, pateikia kitai Šaliai raštišką prašymą keisti Sutarties sąlygas bei dokumentus, pagrindžiančius prašyme nurodytas aplinkybes, argumentus ir paaiškinimus. Į pateiktą prašymą pakeisti atitinkamą Sutarties sąlygą kita Šalis motyvuotai atsako ne vėliau kaip per 5 (penkias) darbo dienas. Šalims nesutarus dėl Sutarties sąlygų keitimo, Sutartis nekeičiama. Šalims tarpusavyje susitarus dėl Sutarties sąlygų keitimo, Sutarties keitimai įforminami Šalių susitarimu, kuris yra neatskiriama Sutarties dalis.

7.5. Jeigu atsiranda objektyvių, nuo Paslaugų teikėjo nepriklausančių ir jo rizikai nepriskiriamų aplinkybių, dėl kurių jis neturi galimybės teikti Paslaugų, Paslaugų teikimas gali būti sustabdomas, įskaitant, bet neapsiribojant, šiais atvejais:

7.5.1. Užsakovas neturi galimybės vykdyti savo įsipareigojimų pagal Sutartį (netenka finansinių galimybių apmokėti už teikiamas Paslaugas ar pan.);

7.5.2. Užsakovas neturi galimybės Sutartyje numatytais terminais pateikti dokumentų ir informacijos, kurie yra būtini Paslaugų teikimui, ir Paslaugų teikėjas dėl šių priežasčių negali vykdyti savo įsipareigojimų;

7.5.3. dėl bet kokio vėlavimo, kliūčių ar trukdymų, sukeltų arba priskiriamų Užsakovui arba tretiesiems asmenims, trečiųjų šalių neveikimo arba netinkamo veikimo.

7.6. Jeigu Paslaugų teikimo terminas stabdomas Užsakovo iniciatyva, tokiu atveju Užsakovas, raštu nurodęs atsiradusias aplinkybes pagal Sutarties 7.5 p. ir raštu įspėjęs Paslaugų teikėją prieš 3 (tris) darbo dienas, stabdo Paslaugų teikimą, nurodydamas (jeigu įmanoma) sustabdymo trukmę dienomis.

7.7. Paslaugų teikėjas, dėl nuo jo nepriklausančių ir jo rizikai nepriskiriamų aplinkybių neturėdamas galimybės teikti Paslaugų, ne vėliau kaip per 1 (vieną) darbo dieną nuo šių aplinkybių atsiradimo (paaiškėjimo) raštu apie tai informuoja Užsakovą, prašydamas stabdyti Paslaugų teikimą. Prašyme turi būti detaliai nurodyta aplinkybių, trukdančių teikti Paslaugas, atsiradimo (paaiškėjimo) data bei pateikti įrodymai apie šių aplinkybių egzistavimą. Užsakovas per 3 (tris) darbo dienas nuo Paslaugų teikėjo prašymo gavimo dienos raštu informuoja apie priimtą sprendimą. Jei priimtas sprendimas sustabdyti Paslaugų teikimą, tokiu atveju Paslaugų teikimo termino sustabdymas skaičiuojamas nuo Paslaugų teikėjo pranešimo gavimo dienos.

7.8. Sustabdytos Paslaugos neteikiamos iki Paslaugų teikimo termino atnaujinimo. Paslaugų teikimo terminas atnaujinamas išnykus aplinkybėms, dėl kurių jis buvo sustabdytas, Užsakovui apie tai pranešus raštu. Atnaujinus Paslaugų teikimą, Paslaugos teikiamos tokį laikotarpį (laiką), kuris buvo likęs iki sustabdymo. Paslaugų teikimo termino sustabdymas ir (ar) Paslaugų teikimo termino nukėlimas fiksuojamas raštu. Paslaugų sustabdymo metu paaiškėjus, kad aplinkybės, dėl kurių buvo sustabdytas Paslaugų teikimas, truks ilgiau nei 6 (šešis) mėnesius iš eilės, bet kuri Šalis turi teisę vienašališkai, nesikreipdama į teismą nutraukti Sutartį.

**8. Sutarties pažeidimas ir jo pasekmės, Sutarties nutraukimas**

8.1. Jei Šalis nevykdo arba netinkamai vykdo savo įsipareigojimus pagal Sutartį, ji pažeidžia Sutartį. Vienai Šaliai pažeidus Sutartį, kita Šalis turi teisę naudotis bet kokiais teisėtais savo teisių gynimo būdais, įskaitant, bet neapsiribojant:

8.1.1. reikalauti kitos Šalies tinkamai vykdyti sutartinius įsipareigojimus;

8.1.2. reikalauti atlyginti nuostolius;

8.1.3. reikalauti sumokėti Sutartyje nustatytas netesybas (delspinigius / baudas) ir atlyginti nuostolius;

8.1.4. nutraukti Sutartį joje ir (ar) teisės aktuose nustatytais atvejais ir tvarka.

8.2. Užsakovas turi teisę vienašališkai ir nesikreipdamas į teismą, prieš 5 (penkias) darbo dienas raštu apie tai įspėjęs Paslaugų teikėją, nutraukti Sutartį, jeigu:

8.2.1. paaiškėja aplinkybės, patvirtinančios, kad Paslaugų teikėjas ne dėl savo kaltės neturės galimybės, pajėgumų ar dėl kitų nuo Paslaugų teikėjo nepriklausančių priežasčių negalės tinkamai teikti Paslaugų;

8.2.2. Paslaugų teikėjas iš esmės pažeidė Sutartį;

8.2.3. Paslaugų teikėjui iškeliama restruktūrizavimo arba bankroto byla, Paslaugų teikėjas likviduojamas, sustabdo savo ūkinę veiklą arba kai įstatymuose ar kituose teisės aktuose nustatyta tvarka susidaro analogiška situacija ir šios aplinkybės trukdo tinkamai vykdyti Sutartimi prisiimtus įsipareigojimus;

8.2.4. esant bet kuriam Lietuvos Respublikos viešųjų pirkimų įstatymo 90 straipsnio 1 dalyje numatytam pagrindui.

8.3. Paslaugų teikėjo padarytas Sutarties pažeidimas laikomas esminiu, jeigu:

8.3.1. teikiamos Paslaugos neatitinka Sutartyje ir (ar) jos prieduose numatytų reikalavimų ir Paslaugų teikėjas neištaiso Paslaugų teikimo trūkumų per Užsakovo nustatytą terminą (kai trūkumus objektyviai įmanoma pašalinti);

8.3.2. Paslaugų teikėjas pažeidžia šios Sutarties nuostatas, konfidencialios informacijos valdymą;

8.3.3. jeigu Paslaugų teikėjas dėl savo kaltės ir (ar) dėl nuo jo priklausančių priežasčių ilgiau kaip 10 (dešimt) kalendorinių dienų iš eilės vėluoja suteikti Paslaugas;

8.3.4. jeigu Paslaugų teikėjas dėl savo kaltės ir (ar) dėl nuo jo priklausančių priežasčių negali ir (arba) atsisako vykdyti Sutartyje numatytus įsipareigojimus ar bet kurią jų dalį, nepriklausomai nuo tokios dalies vertės;

8.3.5. jeigu Paslaugų teikėjas nevykdo prisiimtų įsipareigojimų už Sutartyje nustatytus įkainius / Sutarties kainą;

8.3.6. yra kitos aplinkybės, numatytos šioje Sutartyje ir (ar) Lietuvos Respublikos civilinio kodekso 6.217 straipsnyje.

8.4. Užsakovas bet kuriuo atveju turi teisę vienašališkai, nesikreipdamas į teismą nutraukti Sutartį, įspėjęs apie tai Paslaugų teikėją raštu ne vėliau kaip prieš 10 (dešimt) kalendorinių dienų, nepaisydamas to, kad Paslaugų teikėjas jau pradėjo ją vykdyti. Šiuo atveju Užsakovas privalo sumokėti Paslaugų teikėjui už iki Sutarties nutraukimo tinkamai suteiktas Paslaugas.

8.5. Paslaugų teikėjas, nesikreipdamas į teismą, gali vienašališkai nutraukti Sutartį, raštu įspėjęs Užsakovą apie Sutarties nutraukimą ne vėliau kaip prieš 10 (dešimt) kalendorinių dienų, jeigu Užsakovas ne dėl Paslaugų teikėjo kaltės arba nenugalimos jėgos *(force majeure)* aplinkybių vėluoja atlikti mokėjimą daugiau kaip 30 (trisdešimt) kalendorinių dienų iš eilės ar padaro kitą esminį Sutarties pažeidimą, kaip tai numatyta Lietuvos Respublikos civiliniame kodekse.

8.6. Užsakovui nutraukus Sutartį Sutarties 8.2.2 punkto pagrindu ir (ar) Paslaugų teikėjui nepagrįstai vienašališkai nutraukus Sutartį, Užsakovui pareikalavus, Paslaugų teikėjas moka Užsakovui 3 % (trijų procentų) pradinės Sutarties vertės dydžio baudą ir atlygina nuostolius, patirtus dėl Sutarties nutraukimo. Užsakovui pareiškus reikalavimą atlyginti patirtus nuostolius, baudos suma įskaitoma į nuostolių atlyginimą.

8.7. Sutartis gali būti nutraukta raštišku abiejų Šalių sutarimu.

**9. Nenugalima jėga (force majeure)**

1. 9.1. Šalis nėra laikoma atsakinga už bet kokių įsipareigojimų pagal šią Sutartį neįvykdymą ar dalinį neįvykdymą, jeigu ji įrodo, kad tai įvyko dėl nenugalimos jėgos (*force majeure*) aplinkybių, kurių Šalis negalėjo kontroliuoti ir protingai numatyti, išvengti ar pašalinti jokiomis priemonėmis.
2. 9.2. Nenugalimos jėgos (*force majeure*) aplinkybėmis laikomos aplinkybės, nurodytos Lietuvos Respublikos civilinio kodekso 6.212 straipsnyje ir Atleidimo nuo atsakomybės esant nenugalimos jėgos (force majeure) aplinkybėms taisyklėse, patvirtintose 1996 m. liepos 15 d. Lietuvos Respublikos Vyriausybės nutarimu Nr. 840 „Dėl Atleidimo nuo atsakomybės esant nenugalimos jėgos (*force majeure*) aplinkybėms taisyklių patvirtinimo“.
3. 9.3. Šalis, kuri dėl nenugalimos jėgos (*force majeure*) aplinkybių negali vykdyti prisiimtų įsipareigojimų, privalo nedelsdama, t. y. ne vėliau kaip per 3 (tris) kalendorines dienas nuo tokių aplinkybių atsiradimo ar paaiškėjimo, pranešti raštu kitai Šaliai, pateikdama įrodymus, kad negalėjimas vykdyti prisiimtus įsipareigojimus nulemtas nenugalimos jėgos (*force majeure*) aplinkybių, taip pat, kad ji ėmėsi visų pagrįstų atsargumo priemonių ir dėjo visas pastangas, jog sumažintų išlaidas ar neigiamas pasekmes, bei nurodydama galimą įsipareigojimų įvykdymo terminą. Atitinkamo nedelsiamo pranešimo taip pat reikalaujama, kai išnyksta įsipareigojimų nevykdymo pagrindas.
4. 9.4. Pagrindas atleisti Šalį nuo atsakomybės atsiranda nuo nenugalimos jėgos (*force majeure*) aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo kitai Šaliai momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.
5. 9.5. Nenugalimos jėgos (*force majeure*) aplinkybėms tęsiantis ilgiau kaip 30 (trisdešimt) kalendorinių dienų iš eilės, bet kuri Šalis turi teisę vienašališkai ir nesikreipdama į teismą nutraukti Sutartį, raštu pranešusi apie tai kitai Šaliai prieš 10 (dešimt) kalendorinių dienų.

**10. Subteikėjų pasitelkimas ir keitimas**

10.1. Sutarties vykdymui Paslaugų teikėjas pasitelkia šiuos subteikėjus:

10.1.1. subteikėjus (-ą), kurių kvalifikacija remiasi Paslaugų teikėjas: nėra.

10.1.2. kitus subteikėjus: nėra.

10.2. Paslaugų teikėjas atsako už visus pagal Sutartį prisiimtus įsipareigojimus, nepaisant to, ar jiems vykdyti bus pasitelkiami subteikėjai.

10.3. Sudarius Sutartį, tačiau ne vėliau negu Sutartis pradedama vykdyti, Paslaugų teikėjas įsipareigoja Užsakovui pranešti tuo metu žinomų subteikėjų pavadinimus, kontaktinius duomenis ir jų atstovus. Užsakovas taip pat reikalauja, kad Paslaugų teikėjas raštu informuotų apie minėtos informacijos pasikeitimus visu Sutarties vykdymo metu ir gautų Užsakovo sutikimą.

10.4. Paslaugų teikėjas neturi teisės keisti ar pasitelkti naujų subteikėjų be Užsakovo raštiško sutikimo. Paslaugų teikėjas, pakeitęs ar pasitelkęs naują subteikėją be Užsakovo raštiško sutikimo, privalo sumokėti Užsakovui 50 Eur (penkiasdešimt eurų) dydžio baudą. Pakartotinis šio Sutarties punkto nesilaikymas bus laikomas **esminiu Sutarties pažeidimu**.

10.5. Subteikėjų keitimas ar naujų pasitelkimas galimas tik tuomet, kai Paslaugų teikėjas Užsakovui pateikia pagrįstą prašymą dėl subteikėjo, kuris nurodytas Sutartyje, keitimo ar naujo subteikėjo pasitelkimo, naujo subteikėjo atitiktį viešojo Paslaugų pirkimo dokumentuose nustatytiems kvalifikacijos reikalavimams pagrindžiančius dokumentus ir subteikėjo pašalinimo pagrindų nebuvimą patvirtinančius dokumentus (jei subteikėjas pasitelkiamas kvalifikacijos reikalavimams atitikti ir (ar) jei viešojo Paslaugų pirkimo dokumentuose numatytas reikalavimas tikrinti subteikėjų pašalinimo pagrindus), bei gauna raštišką Užsakovo sutikimą dėl subteikėjo pakeitimo ar naujo subteikėjo pasitelkimo. Užsakovui raštu sutikus su subteikėjo pakeitimu ar naujo subteikėjo pasitelkimu, Užsakovas kartu su Paslaugų teikėju raštu sudaro susitarimą dėl subteikėjo pakeitimo ar naujo subteikėjo pasitelkimo, kurį pasirašo Šalys. Šis susitarimas yra neatskiriama Sutarties dalis.

10.6. Jei Užsakovas turi pagrįstų įtarimų, kad subteikėjas nekompetentingas vykdyti nustatytas pareigas, jis gali reikalauti, kad Paslaugų teikėjas surastų kitą subteikėją, kuris netenkintų viešojo Paslaugų pirkimo dokumentuose nurodytų pašalinimo pagrindų ir turėtų kvalifikaciją, atitinkančią viešojo Paslaugų pirkimo dokumentuose nustatytus kvalifikacijos reikalavimus (jei subteikėjas pasitelkiamas kvalifikacijos reikalavimams atitikti ir (ar) jei viešojo Paslaugų pirkimo dokumentuose numatytas reikalavimas tikrinti subteikėjų pašalinimo pagrindus). Užsakovas raštišku prašymu kreipiasi į Paslaugų teikėją dėl šio subteikėjo pakeitimo, nurodydamas motyvus. Paslaugų teikėjas, gavęs Užsakovo prašymą dėl subteikėjo pakeitimo, privalo per ne ilgiau kaip 5 (penkias) darbo dienas pasiūlyti kitą subteikėją Sutarties vykdymui bei gauti Užsakovo sutikimą jo paskyrimui. Užsakovui sutikus su subteikėjo pakeitimu, Užsakovas kartu su Paslaugų teikėju raštu sudaro susitarimą dėl subteikėjo pakeitimo, kurį pasirašo Šalys. Šis susitarimas yra neatskiriama Sutarties dalis.

10.7. Subteikėjams pageidaujant, Užsakovas su jais atsiskaitys tiesiogiai. Apie šią galimybę Užsakovas subteikėją informuos atskiru pranešimu per 3 (tris) darbo dienas nuo informacijos iš Paslaugų teikėjo apie pasitelkiamą subteikėją gavimo dienos. Norėdamas pasinaudoti tiesioginio atsiskaitymo galimybe, subteikėjas turi apie tai raštu ne vėliau kaip per 5 (penkias) darbo dienas informuoti Užsakovą. Tokiu atveju su Užsakovu, Paslaugų teikėju ir subteikėju bus sudaroma trišalė sutartis, kurioje pateikiama tiesioginio atsiskaitymo su subteikėju tvarka, įskaitant teisę Paslaugų teikėjui prieštarauti nepagrįstiems mokėjimams. Trišalės sutarties dėl tiesioginio atsiskaitymo su subteikėju pasirašymas nekeičia Paslaugų teikėjo atsakomybės dėl Sutarties įvykdymo.

**11. Asmens duomenų tvarkymas**

11.1. Kiekviena Šalis privalo informuoti darbuotojus ir (ar) subtiekėjų darbuotojus ar kitus fizinius asmenis, pasitelktus Sutarčiai vykdyti (toliau – Duomenų subjektai) apie kitos Šalies atliekamą jų asmens duomenų tvarkymą vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas, toliau – Reglamentas) nuostatomis bei Sutarties 3 priedu.

11.2. Šalis, nevykdanti ar netinkamai vykdanti Sutarties 11.1 punkte numatytus įsipareigojimus, privalo atlyginti kitai Šaliai dėl to patirtus nuostolius, įskaitant, bet neapsiribojant, valstybės institucijų paskirtas baudas ir / ar kitas pinigines sankcijas.

**12. Kitos sąlygos**

12.1. Užsakovas ir Paslaugų teikėjas įsipareigoja laikyti paslaptyje ir neatskleisti trečiosioms šalims informacijos, kuri laikoma konfidencialia ir kuri buvo gauta vykdant Sutartį Sutarties galiojimo laikotarpiu. Konfidencialia informacija laikoma bet kokia informacija, kuri susijusi su Šalies darbo veiklos principais ir (ar) metodais, išskyrus atvejus, kai Šalis, suteikdama tokią informaciją, aiškiai ir nedviprasmiškai nurodo, jog tokia informacija nėra konfidenciali. Šiame Sutarties punkte numatytą konfidencialumo įsipareigojimą pažeidusi Šalis atlygina kitai Šaliai šios patirtus nuostolius. Bet kuriuo atveju, šiame punkte numatytas konfidencialumo reikalavimas netaikomas informacijai, kuri (i) yra ar Sutarties galiojimo laikotarpiu tapo viešai žinoma ir (arba), (ii) kurią atskleisti būtina pagal galiojančių norminių teisės aktų reikalavimus ir (arba), (iii) kuri turi būti atskleista, kad būtų tinkamai suteiktos Sutartyje numatytos Paslaugos.

12.2. Sutarčiai ir visoms iš jos atsirandančioms teisėms ir pareigoms taikomi Lietuvos Respublikos įstatymai bei kiti norminiai teisės aktai. Sutartis sudaryta ir turi būti aiškinama pagal Lietuvos Respublikos teisę.

12.3. Bet kokie nesutarimai, reikalavimai ar ginčai, kylantys dėl Sutarties ar susiję su ja, jos galiojimu, nutraukimu ar pažeidimu, sprendžiami Šalių tarpusavio susitarimu. Šalims nepavykus susitarti, tokie nesutarimai, reikalavimai ar ginčai sprendžiami pagal Lietuvos Respublikos įstatymus Lietuvos Respublikos teisme pagal Užsakovo buveinės adresą.

12.4. Šalys susitaria, kad visas susirašinėjimas tarp Šalių yra vykdomas lietuvių kalba. Visi pranešimai, sutikimai ir kitas susirašinėjimas, kuriuos Šalis teikia kitai Šaliai pagal šią Sutartį, bus laikomi galiojančiais ir įteiktais tinkamai, jeigu yra pateikti pasirašytinai kitai Šaliai arba išsiųsti registruotu paštu ar elektroniniu paštu Sutartyje nurodytais Šalių adresais arba kitais adresais, kuriuos nurodė Šalis, pateikdama pranešimą. Pranešimai, išsiųsti elektroniniu paštu, yra laikomi gautais jų išsiuntimo dieną arba kitą darbo dieną, jeigu išsiuntimo diena buvo ne darbo diena arba jeigu pranešimas išsiųstas pasibaigus oficialioms adresato darbo valandoms.

12.5. Jei pasikeičia Šalies adresas ir (ar) kiti Sutartyje nurodyti duomenys, tokia Šalis apie tai turi informuoti kitą Šalį raštu ne vėliau kaip per 3 (tris) kalendorines dienas nuo jų pasikeitimo momento. Jei Šaliai nepavyksta laikytis šių reikalavimų, ji neturi teisės į pretenziją ar atsiliepimą, jei kitos Šalies veiksmai, atlikti remiantis paskutiniais žinomais jai duomenimis, prieštarauja Sutarties sąlygoms arba ji negavo jokio pranešimo, išsiųsto pagal tuos duomenis.

12.6. Asmenys, atsakingi už Sutarties vykdymą:

12.6.1. iš Užsakovo pusės: projektų vadovų komandos vadovė Agnė Vyšniauskienė, el. p.  agne.vysniauskiene@vilniausvystymas.lt; ;

12.6.2. iš Paslaugų teikėjo pusės: geodezijos skyriaus vadovas Aurimas Viesulas, tel. Nr. [+370 694 31798](tel:+37069431798), el. p. aurimas.viesulas@zilinskis.com.

12.7. Ši Sutartis sudaryta 1 (vienu) originaliu egzemplioriumi lietuvių kalba, Šalims pasirašant kvalifikuotais elektroniniais parašais su laiko žyma.

**13. Sutarties priedai**

13.1. Sutarties priedai yra sudėtinė ir neatskiriama Sutarties dalis:

13.1.1. Sutarties 1 priedas –Techninė specifikacija;

13.1.2. Sutarties 2 priedas – Paslaugų teikėjo pasiūlymas, pateiktas atnaujintam varžymuisi;

13.1.3. Sutarties 3 priedas – Asmens duomenų tvarkymas.

13.1.4. Sutarties 4 priedas – Pirkimo objekto pavadinimas, kiekis, įkainiai.

13.2. Jei yra prieštaravimų (neatitikimų) tarp Sutarties ir jos 1 priedo, pirmenybė teikiama Sutarties 1 priedo nuostatoms.

|  |  |  |  |  |  |  |  |
| --- | --- | --- | --- | --- | --- | --- | --- |
| |  |  |  | | --- | --- | --- | | **Užsakovas** |  | **Paslaugų teikėjas** | | **UAB „Vilniaus vystymo kompanija“**  Juridinio asmens kodas 120750163  PVM mokėtojo kodas LT100000005418  Reg. buveinės adresas: Konstitucijos pr. 3,  09308, Vilnius  Biuro adresas: Šeimyniškių g. 19, 09200,  Vilnius  A/s. LT267044060000304695  AB SEB bankas  Tel. +37068766000  El. p. info@vilniausvystymas.lt      Generalinė direktorė Laura Joffė  \_\_\_\_\_\_\_\_\_\_\_\_\_\_  (parašas)  \_\_\_\_\_\_\_\_\_\_\_\_\_\_  (data) |  | **UAB „Projektai ir Co“**  Adresas Užtvankos g.17, Dainiai, 74202  Jurbarko r.  Juridinio asmens kodas 304317225  PVM mokėtojo kodas LT100010333417  A/s. LT134010051003706435  Luminor Bank AS  Tel. Nr. +370 447 70120  El. p. projektavimas@zilinskis.com  Direktorius Justinas Laurinavičius  \_\_\_\_\_\_\_\_\_\_\_\_\_\_  (parašas)  \_\_\_\_\_\_\_\_\_\_\_\_\_\_  (data) | |  |

Sutarties 4 priedas

**Pirkimo objekto pavadinimas, kiekis, įkainiai**

|  |  |  |  |
| --- | --- | --- | --- |
| **Pavadinimas** | **Mato vienetas** | **Maksimalus kiekis** | **Įkainis** |
| **Mokslo paskirties visuomeninių pastatų paskirties grupės pastatų (vaikų darželio ir mokyklos) Ateities g. 44, Vilniuje, statybos projektas** | | | |
| Sklypo/teritorijos plotas nuo 0,5 ha iki 1 ha | Vnt. | 1 | 200 |
| Sklypo/teritorijos plotas daugiau kaip 1 ha – už kiekvieną papildomą 1 ha | Vnt. | 7 | 200 |
| Medžių nužymėjimas plane, kai sklype/teritorijoje medžių 51-100 vnt. – už kiekvieną nužymėtą medį | Vnt. | 100 | 3 |
| **Viešosios erdvės, esančios ties Architektų g. 152, Vilniuje, statybos projektas** | | | |
| Sklypo/teritorijos plotas iki 0,25 ha | Vnt. | 1 | 150 |
| Medžių nužymėjimas plane, kai sklype/teritorijoje medžių 0-10 vnt. – už kiekvieną nužymėtą medį | Vnt. | 10 | 2 |

Sutarties 3 priedas

**ASMENS DUOMENŲ TVARKYMAS**

* 1. Vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas, toliau – Reglamentas) nuostatomis, Sutarties vykdymo tikslais Šalys, kaip duomenų valdytojai, gali tvarkyti viena kitos darbuotojų ir (ar) Subtiekėjų darbuotojų ar kitų fizinių asmenų, pasitelktų Sutarčiai vykdyti (toliau – Duomenų subjektai), asmens duomenis, būtinus pagal viešųjų pirkimų ir civilinius teisinius santykius reglamentuojančių teisės aktų reikalavimus.
  2. 1 punkte nurodytais pagrindais gali būti tvarkomi šie duomenys: I) vardas, pavardė; II) kontaktiniai duomenys (darbo telefono numeris, darbo elektroninis paštas, darbovietės adresas); III) užimamos pareigos; IV) įgaliojimų (atstovavimo) duomenys, įskaitant atstovų asmens kodus, adresus; V) su kvalifikacija susiję duomenys; VI) Šalių vardu ir interesais vykdomas susirašinėjimas, ar kiti duomenys, suformuojami Sutarties vykdymo metu.
  3. Šalys asmens duomenis saugo 10 (dešimt) metų (pasibaigus Sutarčiai). Nebereikalingi asmens duomenys sunaikinami.
  4. Sutarties pagrindu tvarkomi asmens duomenys gali būti teikiami: I) Viešųjų pirkimų tarnybai; II) CVP informacinei sistemai; III) teismams bei kitoms valstybės institucijoms; IV) audito bendrovėms; V) advokatams; VI) antstoliams; VII) kitiems duomenų gavėjams teisės aktų nustatyta tvarka turintiems teisę gauti asmens duomenis iš Šalių.
  5. Jei Sutarties Šalys ketina pasinaudoti kitų tolesnių duomenų tvarkytojų paslaugomis, Šalys perduos kitai Šaliai informaciją apie tolesnį duomenų tvarkytoją. Tokiu atveju, Šalys privalo užtikrinti, kad tolesnis duomenų tvarkytojas vykdys bent tuos pačius įsipareigojimus ir įgaliojimus, kuriuos ši Sutartis nustato. Taip pat Šalys supranta, kad jos pačios atsakys už tolesnių duomenų tvarkytojų veiksmus ir neveikimą.
  6. Duomenų subjektai turi teisę susipažinti su Sutarties pagrindu tvarkomais savo asmens duomenimis, teisę prašyti ištaisyti netikslius duomenis, ištrinti neteisėtai tvarkomus duomenis arba apriboti jų tvarkymą, tuo atveju, kai duomenys tvarkomi esant Šalies teisėtam interesui – teisę nesutikti, kad duomenys būtų tvarkomi, teisę į duomenų perkeliamumą, taip pat teisę pateikti skundą Valstybinei duomenų apsaugos inspekcijai. Šiomis teisėmis Duomenų subjektai gali pasinaudoti kreipdamiesi Sutartyje nurodytais Šalių adresais arba el. pašto adresais (jeigu pateikiamas el. parašu pasirašytas prašymas).

\_\_\_\_\_\_\_\_\_\_